รัฐบาลไทย-ข่าวทำเนียบรัฐบาล-นายกรัฐมนตรียืนยันรัฐบาลพร้อมดูแลคนไทยทุกสาขาอาชีพทั้ง 70 ล้านคน ขอแรงงานอย่ากังวลไม่มีงานทำ เมื่อก้าวเข้าสู่ยุคไทยแลนด์ 4.0
วันจันทร์ที่ 1 พฤษภาคม 2560
นายกรัฐมนตรียืนยันรัฐบาลพร้อมดูแลคนไทยทุกสาขาอาชีพทั้ง 70 ล้านคน ขอแรงงานอย่ากังวลไม่มีงานทํา เมื่อก้าวเข้าสู่ยุคไทยแลนด์ 4.0
นายกรัฐมนตรียืนยันรัฐบาลพร้อมดูแลคนไทยทุกสาขาอาชีพทั้ง 70 ล้านคน ขอแรงงานอย่ากังวลไม่มีงานทํา เมื่อก้าวเข้าสู่ยุคไทยแลนด์ 4.0
วันนี้ (1 พฤษภาคม 2560) เวลา 12.10 น. ณ ศูนย์เยาวชนกรุงเทพมหานคร (ไทย – ญี่ปุ่น) ดินแดง พลเอกประยุทธ์ จันทร์โอชา นายกรัฐมนตรี เป็นประธานพิธีเปิดงานวันแรงงานประจําปี 2560 ภายใต้หัวข้อ แรงงานรู้รักสามัคคี สดุดีจักรีวงศ์ รณรงค์เศรษฐกิจพอเพียง โดยมี รัฐมนตรี ผู้บริหารส่วนราชการ ผู้แทนองค์กรสหพันธ์แรงงาน และผู้ใช้แรงงานเข้าร่วม
สําหรับข้อเรียกร้องวันแรงงานแห่งชาติ ประจําปี 2560 มีทั้งหมด 5 ข้อ แบ่งเป็นแรงงานเอกชน 3 ข้อ รัฐวิสาหกิจ และแรงงานนอกระบบอย่างละ 1 ข้อ ดังนี้ 1.ขอให้รัฐบาลรับรองอนุสัญญาองค์การแรงงานระหว่างประเทศ ฉบับที่ 87 ว่าด้วยเสรีภาพในการสมาคมและการคุ้มครองสิทธิในการรวมตัว และ ฉบับที่ 98 ว่าด้วยการปฏิบัติตามหลักแห่งสิทธิในการรวมตัวและเจรจาต่อรองเพื่อสร้างหลักประกันและเป็นกลไก ให้ลูกจ้างและสหภาพแรงงานได้เข้าถึงสิทธิ 2. การปฏิรูปประกันสังคม โดยปรับให้เป็นองค์กรอิสระ 3. ไม่ให้มีการแปรรูปหรือขายรัฐวิสาหกิจ 4. การตั้งสถาบันแรงงานนอกระบบ เพื่อดูแรงงานนอกระบบกว่า 20 ล้านคน และ 5. การจัดตั้งกองทุนสํารองเลี้ยงชีพ สหกรณ์ออมทรัพย์ในสถานประกอบการ
ในโอกาสนี้ นายกรัฐมนตรีกล่าวมอบนโยบายตอนหนึ่งว่า แรงงานทุกคนมีส่วนในการสร้างประเทศเป็นทั้งต้นทาง กลางทาง และปลายทาง ซึ่งตนเองก็ใช้แรงงานเหมือนกัน แต่ใช้แรงใจมากกว่าในการทํางานเพื่อประเทศชาติ และขอให้แรงงานทุกคนมีส่วนร่วมในการเป็นเจ้าของกิจการ จะได้มีความทุ่มเทกับกิจการมากขึ้น โดยรัฐบาลมีหน้าที่ดูแลแรงงานให้เกิดความเท่าเทียมกัน โดยกําหนดให้ใช้แรงงานในประเทศมากขึ้น จึงขอให้แรงงานอย่ากังวลกับการเปลี่ยนแปลงเข้าสู่ยุคไทยแลนด์ 4.0 ที่จะนํานวัตกรรม และเทคโนโลยีต่าง ๆ เข้ามาช่วยในการทํางานเพื่อสร้างมูลค่าเพิ่มมากขึ้น ถ้าหากไม่มีงานรัฐบาลก็จะหางานให้ทําจนได้ จะไม่ปล่อยปะละเลย เพราะรัฐบาลทุกรัฐบาลจะต้องดูแลคนไทย ทั้ง 70 ล้านคน ไม่ว่าจะดูแลได้มากหรือดูแลได้น้อยก็ต้องทํา ซึ่งรัฐบาลชุดปัจจุบันภายใต้การนําของตนจะเร่งแก้ปัญหาให้มากที่สุด เพื่อปลดล็อคอุปสรรคต่าง ๆ และยกระดับรายได้ให้กับประชาชน โดยต่างประเทศต่างชื่นชมแรงงานไทยว่ามีประสิทธิภาพ แต่ยังต้องพัฒนาด้านภาษาให้สามารถสื่อสารได้ เพื่อพัฒนาเป็นระดับหัวหน้า รวมทั้งขออย่าสร้างความขัดแย้ง เพราะถ้าเกิดความขัดแย้งขึ้นมาทําให้ไม่สามารถแก้ไขปัญหาต่าง ๆ ได้ ต้องร่วมมือกันสร้างความมั่นคงให้กับประเทศเดินหน้าต่อไปได้
นายกรัฐมนตรีกล่าวต่อไปว่า ขออย่าฟังคําบิดเบือนที่บอกว่าการพัฒนาเป็นไทยแลนด์ 4.0 จะทําให้แรงงานไม่มีงานทํา เพราะไทยแลนด์ 4.0 เป็นการช่วยปรับโครงสร้างเศรษฐกิจ ไม่ได้ทําให้ตกงาน แต่จะมีงานและรายได้มากขึ้น ขออย่ากังวล และไทยกําลังเข้าสู่การเปลี่ยนผ่าน ซึ่งการทํางานมา 3 ปีของรัฐบาล ได้มุ่งมั่นแก้ไขปรับเปลี่ยนทุกอย่าง รวมทั้งแรงงานที่เป็นประเด็นหนึ่งที่สําคัญเพื่อเดินหน้าสู่อนาคต ถ้าทําหรือปรับไม่ได้ก็เหมือนเรือที่กําลังจะจม จึงขอให้เห็นใจรัฐบาลด้วย และขอให้สบายใจยืนยันรัฐบาลไม่นิ่งนอนใจ ไม่เคยกลัวปัญหา ไม่กลัวใครมาต่อต้านเพราะมีใจที่จะทํางานเพื่อประเทศชาติตลอดเวลาที่ยังอยู่ในตําแหน่ง สําหรับผู้ปกครองขอให้ส่งเสริมลูกหลานให้เรียนในสาขาอาชีพที่เป็นความต้องการของตลาดแรงงาน อย่ายึดติดกับปริญญาบัตร ขอให้เน้นเรียนจบมาแล้วมีงานทําต่อไป
---------------------------------